KOMISIJOS SPRENDIMAS
2005 m. kovo 11 d.
nustatantis žuvininkystės produktų importo iš Saudo Arabijos specialias sąlygas
(pranešta dokumentu Nr. C(2005) 563)
(Tekstas svarbus EEE)
(2005/218/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką (1), ypač į jos 11 straipsnio 1 dalį,
kadangi:
(1)
Komisijos vardu Saudo Arabijoje buvo patikrintos sąlygos, kuriomis yra gaminami, laikomi ir išsiunčiami į Bendriją žuvininkystės produktai.
(2)
Saudo Arabijos teisės aktų reikalavimai dėl žuvininkystės produktų sanitarinio patikrinimo ir priežiūros gali būti laikomi lygiaverčiais Direktyvoje 91/493/EEB nustatytiems reikalavimams.
(3)
Ypač veiksmingai galiojančių taisyklių įgyvendinimą tikrina General Directorate of Quality Control Laboratories (GDQCL) (Kokybės kontrolės laboratorijų generalinis direktoratas).
(4)
GDQCL pateikė oficialų patvirtinimą dėl žuvininkystės produktų atitikimo sanitarinės kontrolės ir priežiūros standartams, kaip nustatyta Direktyvos 91/493/EEB priedo V skyriuje, ir dėl toje Direktyvoje išdėstytiems reikalavimams lygiaverčių higienos reikalavimų taikymo.
(5)
Pagal Direktyvą 91/493/EEB tikslinga nustatyti išsamias nuostatas dėl žuvininkystės produktų, importuotų į Bendriją iš Saudo Arabijos.
(6)
Taip pat reikia sudaryti sąrašus patvirtintų įmonių, žuvų perdirbimo laivų ir šaldymo sandėlių bei laivų šaldiklių, kurie yra įrengti pagal 1992 m. birželio 16 d. Tarybos direktyvos 92/48/EEB, nustatančios būtiniausius higienos reikalavimus, taikomus tam tikruose laivuose sugautiems žuvininkystės produktams, atsižvelgiant į Direktyvos 91/493/EEB (2) 3 straipsnio 1 dalies a punkto i papunktį, reikalavimus. Šie sąrašai turėtų būti sudaryti GDQCL bendradarbiaujant su Komisija.
(7)
Tikslinga šį sprendimą pradėti taikyti po 3 dienų nuo jo paskelbimo, numatant būtiną pereinamąjį laikotarpį.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
General Directorate of Quality Control Laboratories (GDQCL) yra kompetentinga Saudo Arabijos institucija, paskiriama tikrinti ir patvirtinti žuvininkystės produktų atitikimą Direktyvos 91/493/EEB reikalavimams.
2 straipsnis
Žuvininkystės produktai, importuojami iš Saudo Arabijos į Bendriją, atitinka 3, 4, ir 5 straipsnių reikalavimus.
3 straipsnis
1. Prie kiekvienos siuntos pridedamas sanitarinio pažymėjimo originalas, kuriame pagal šio sprendimo I priedo pavyzdį turi būti įrašytas numeris, ir kuris turi būti tinkamai užpildytas, pasirašytas ir surašytas viename lape.
2. Pažymėjimas turi būti sudarytas mažiausiai viena oficialia valstybės narės, kurioje atliekami patikrinimai, kalba.
3. Sanitariniuose pažymėjimuose nurodomas GDQCL atstovo vardas, pavardė, pareigos; pažymėjimą atstovas pasirašo ir uždeda institucijos oficialų antspaudą, įspaustą kitos spalvos rašalu nei įrašų spalva.
4 straipsnis
Žuvininkystės produktai turi būti tiekiami iš patvirtintų įmonių, laivų ar šaldymo sandėlių arba iš registruotų laivų šaldiklių, išvardytų II priede.
5 straipsnis
Ant visų pakuočių, išskyrus nesupakuotus sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašyta „SAUDO ARABIJA“ ir įmonės, žuvų perdirbimo laivo, šaldymo sandėlio ar laivo šaldiklio patvirtinimo arba registracijos numeris.
6 straipsnis
Šis sprendimas taikomas nuo 2005 m. kovo 19 d.
7 straipsnis
Šis sprendimas yra skirtas valstybėms narėms.
Priimta Briuselyje, 2005 m. kovo 11 d.